בס"ד, אור לד' בכסלו תשע"ט **דף מקורות לעיון ולהעמקה, הרב אודי שורץ**

מנחות דף צ"ג, סמיכה על הזבח

**א. תפקיד הסמיכה**

1. **מנחות, דף צ"ג:** "וסמיכה שיירי מצוה. על הראש בב' ידים ... ת"ר: "וסמך ונרצה" - וכי סמיכה מכפרת? והלא אין כפרה אלא בדם, שנאמר: כי הדם הוא בנפש יכפר! אלא לומר לך, שאם עשאה לסמיכה שירי מצוה, מעלה עליו הכתוב כאילו לא כיפר וכיפר"[[1]](#footnote-1).
2. **תוספתא מנחות, י' י"ב (הובאה בגמרא ביומא דף ל"ו):** "כיצד סומך? זבח עומד בצפון ופניו במערב סומך במערב ופני במערב מניח שתי ידיו על גבי קרניו של זבח ולא היה מניח ידיו על גבי זבח ולא היה מניח ידיו זו על גבי זו ולא היה דבר חוצץ בין ידים לקרנות. מתודה עליו עון עברה: על חטאת עון חטא על אשם עון אשמה...".
3. **רמב"ם מעשה הקרבנות, ג' ט"ו:** "כיצד מתודה אומר חטאתי עויתי פשעתי ועשיתי כך וכך וחזרתי בתשובה לפניך וזו כפרתי, היה הקרבן שלמים סומך בכל מקום שירצה מן העזרה במקום שחיטה, ויראה לי שאינו מתודה על השלמים אבל אומר דברי שבח".
4. **ספר "משאת המלך" (הרב שמעון משה דיסקין, מישיבת "קול תורה" בירושלים), סימן שכ"ז:** "ונראה דמבואר מדבריו דענין וידוי על הקרבן אין ענינו רק מדין התשובה וכמוש"כ בריש הל' תשובה ז"ל וכן בעלי חטאות ואשמות בעת שיעשו תשובה ויתודו וידוי דברים שנאמר כו' דמבואר שהוא מדין התשובה, וצריך להיות וידוי זה של תשובה בעת הקרבת הקרבן, אלא נראה דגם מדין הקרבן הוא שיפרט ענין הקרבן. וכיון שהוא בא על חטא צריך להתודות ולפרט חטאו שמביא הקרבן עליו. ושמעתי בשם הגרי"ז זצ"ל שאמר כדברינו לענין ק"צ כגון פר העלם דבר שהרי הג' זקנים הסומכין יכולין להיות אף מאלו שלא טעו בהעלם דבר או בשבט שחטא שהרי א"צ להיות מהשבט ועל מה יתודו, והרי דהוא מדין הקרבן ולא מדין התשובה. ואשר לפי"ז מבואר היטב מש"כ דבשלמים אומר דברי שבח. שהוא מאותו הדין שבחטאת מפרט ענין הקרבן שהוא החטא כמו"כ שלמים מפרט בו ענין הקרבן שהוא דברי שבח".
5. **ברכות, דף מ"ב:** "אלא כי הא דאמר רבי חייא בר אשי אמר רב, שלש תכיפות הן: תכף לסמיכה שחיטה, תכף לגאולה תפלה, תכף לנטילת ידים ברכה".
6. **ירושלמי ברכות, א' א':** "א"ר יוסי בי ר' בון כל מי שהוא תוכף סמיכה לשחיטה אין פסול נוגע באותו קרבן. וכל מי שהוא תוכף לנטילת ידים ברכה אין השטן מקטרג באותה סעודה. וכל מי שהוא תוכף גאולה לתפילה אין השטן מקטרג באותו היום".
7. **פירוש עלי תמר, שם:** "וכתב ביפה מראה: "וי"ל שעיקר הקרבן להיות כופר נפש החוטא והוראת הסמיכה היא שיתוודה עליו את עוונו ויתננו תמורתו לכן ראוי לסמוך הסמיכה לשחיטה שיתן אל לבו כי זו היא סבת השחיטה" ... ועל פי דבריו יש לבאר מה שאמרו חז"ל שאם עשה לסמיכה שיירי מצוה מעלה עליו הכתוב כאלו לא כיפר, דהיינו טעמא שהרי עיקר הסמיכה היא הודוי שאומר חטאתי וחזרתי בתשובה וזו היא כפרתי ואם מביא קרבן בלי סמיכה ווידוי מעלה עליו הכתוב כאלו לא כיפר".
8. **עין אי"ה, ברכות ו' מ"א:** "תיכף לסמיכה שחיטה – הסמיכה מחוברת עם הוידוי, להורות שחטא האדם בא מפני שכוחותיו הנפשיים הם נסמכים על יסודי הנפש הבהמית, והנפש הבהמית עלולה להטות את האדם מדרכו הישרה, ע"כ הוא שוחט את הבהמה, להורות על העברת שליטת הכוחות הבהמיות ממנו, ע"כ רק הסמיכה תכונן את האדם לקבל תועלת מהשחיטה".

**ב. משה ויהושע**

1. **מנחות, דף צ"ג:** "ובשתי ידים, מנא הני מילי? אמר ריש לקיש, דאמר קרא: וסמך אהרן את שתי ידו, כתיב ידו וכתיב שתי, זה בנה אב, כל מקום שנאמר ידו הרי כאן שתים, עד שיפרט לך הכתוב אחת ... בסמיכה נמי כתיב: ויסמוך את ידיו עליו ויצוהו?! סמיכה דבהמה קאמרי".
2. **במדבר כ"ז:** "(יח) וַיֹּאמֶר ה' אֶל מֹשֶׁה קַח לְךָ אֶת יְהוֹשֻׁעַ בִּן נוּן אִישׁ אֲשֶׁר רוּחַ בּוֹ וְסָמַכְתָּ אֶת יָדְךָ עָלָיו: ... (כ) וְנָתַתָּה מֵהוֹדְךָ עָלָיו לְמַעַן יִשְׁמְעוּ כָּל עֲדַת בְּנֵי יִשְׂרָאֵל: ... (כב) וַיַּעַשׂ מֹשֶׁה כַּאֲשֶׁר צִוָּה ה' אֹתוֹ וַיִּקַּח אֶת יְהוֹשֻׁעַ וַיַּעֲמִדֵהוּ לִפְנֵי אֶלְעָזָר הַכֹּהֵן וְלִפְנֵי כָּל הָעֵדָה: (כג) וַיִּסְמֹךְ אֶת יָדָיו עָלָיו וַיְצַוֵּהוּ כַּאֲשֶׁר דִּבֶּר ה' בְּיַד מֹשֶׁה:".
3. **דברים ל"ד ט':** "וִיהוֹשֻׁעַ בִּן נוּן מָלֵא רוּחַ חָכְמָה כִּי סָמַךְ מֹשֶׁה אֶת יָדָיו עָלָיו וַיִּשְׁמְעוּ אֵלָיו בְּנֵי יִשְׂרָאֵל וַיַּעֲשׂוּ כַּאֲשֶׁר צִוָּה ה' אֶת מֹשֶׁה".
4. **חזקוני במדבר, שם (וכעין זה בפירוש הרלב"ג):** "ויסמך את ידיו – כמו סמיכת קרבן".
5. **במדבר רבה, שם (הובא בקצרה ברש"י):** "א"ל הקדוש ברוך הוא קח לך את יהושע בן נון ועשה משה בטוב עין שנאמר (משלי כב) טוב עין הוא יברך, משל למלך שאמר לבן ביתו תן לפלוני סאה של חטים הלך ונתן לו סאתים אמר לו הרי סאה משל מלך וסאה משלי כך אמר הקדוש ברוך הוא למשה וסמכת את ידך עליו יד אחת מה עשה ויסמך את ידיו ויצוהו לקיים מה שנאמר טוב עין הוא יברך".
6. **סנהדרין, דף ק"ה:** "דאמר רב יוסי בר חוני: בכל אדם מתקנא, חוץ מבנו ותלמידו, בנו - משלמה. ותלמידו, איבעית אימא: ויהי נא פי שנים ברוחך אלי, ואיבעית אימא ויסמך את ידיו עליו ויצוהו".
7. **רש"י שם:** "ויסמוך את ידיו עליו ויצוהו - אף על גב דהקדוש ברוך הוא לא אמר ליה אלא וסמכת את ידך עליו חדא, אזיל איהו וסמך תרתי".
1. על עניין שיירי מצוה ראה בדף המקורות לסוגיה לעיל בדף ס"א. [↑](#footnote-ref-1)